**

**Hrdinské výkony, nádherná trasa a 521 km naprieč Slovenskom.**

Bratislava, 4. júna 2018

**Bežci najdlhšej štafety na Slovensku po tretíkrát zdolali vyše 520 km dlhú trať z východu na západ našej krajiny. Tri dni prekonávania samého seba, hrdinské výkony a nádherné scenérie – presne taký bol štafetový beh THE RUN SLOVAKIA 2018. Na štarte, v medzizastávke aj v cieli podporili bežcov v rámci mini pretekov aj deti.**

Vyše 350 odvážlivcov zdolalo 48 v priemere 10 km dlhých úsekov cez tie najkrajšie miesta Slovenska od Košíc po Bratislavu. „*Chceme spájať Slovensko a prostredníctvom pohybu zviditeľniť aj naše krásne regióny. Pripájajú sa k nám aj samotné mestá a obce, ktoré svojou pohostinnosťou spríjemňujú celý beh, za čo im patrí obrovská vďaka*“, hovorí organizátor Dušan Tarčák.

Počas troch dní THE RUN SLOVAKIA nechýbali búrky či vysoké teploty, ale aj osobné rekordy. Na štart v Košiciach sa s bežcami postavil aj 71 ročný maratónec, ktorý s bežcami prebehol viac ako 60 km. „*Mám operované titánové koleno, ale pevná vôľa, tá všetko zdolá*“, nadšene hovorí Emil Hudák z Kluknavy.

Víťazný tím Banovskí behúni do cieľa prebehol za 39 hodín, 37 minúť: „*Obrovská hrdosť na tím a na chalanov, ktorí do toho dali energiu aj srdce. Dali sme do toho úplne všetko. Perfektne sme sa zabavili*“. Druhí do cieľa v Bratislave dobehli bežci z tímu Turbočimbur v čase 43 hodín a 15 minúť, a tretí skončil tím DXC Dream Team s časom 45 hodín a 14 minút.

Jednou z hlavných noviniek THE RUN SLOVAKIA 2018 bola inovatívna mobilná aplikácia THE RUN APP. Bežci mohli sledovať členov svojho tímu, aktuálnu polohu, reálne poradie a pomohla im aj s orientáciou na trati. Aplikácia taktiež odpočítavala zostávajúce kilometre do konca danej etapy, ktorú konkrétny tím bežal. „*Ukončenie danej etapy prebiehalo overením cez QR kódy, umiestnené na tabuliach v konečnom stanovisku etapy. K dispozícií boli aj výškové profily trás: klesanie a stúpanie v nadmorských výškach na trase, ktorú bežec absolvoval*“, ozrejmil Peter Augustín zo spoločnosti PIXWELL, ktorá aplikáciu vyvíjala.

Bežcov podporili v Košiciach, v Tepličke nad Váhom aj v Bratislave deti počas detského minibehu PEPCO KIDS RUN 2018. „*Sme veľmi radi, že sa nám podarilo prilákať množstvo detí v troch mestách a podporili sme záujem o podobné športové aktivity. Najkrajšie bolo sledovať ich radosť zo zapojenia sa do súťaže pri dospelých*, hovorí Nikol Bobeničová Country Marketing Coordinator SK/CZ PEPCO.

„*Naši žiaci zo ZŠ sv. Mikuláša v Prešove sa veľmi tešili, že mohli pocítiť atmosféru veľkolepého podujatia, ktorá sa len tak nevidí. Bola to pre nich veľká výzva*“, hovorí Matúš Vlkovič, tréner atletického klubu AC Run is Fun, ktorý deti na podujatí sprevádzal. „*Bol to jeden veľký zážitok. Užili sme si kopec zábavy*“, dodáva Bobeničová.

Do detského behu sa zapojilo aj stredisko krízovej intervencie v Košiciach v spolupráci s Implementačnou agentúrou Ministerstva práce sociálnych vecí a rodiny SR, ktorej zamestnanci boli súčasťou tohtoročného THE RUN SLOVAKIA. Účastníčka behu Viktória Kopuničová: „*Zapojenie sa do detského behu je pre nás vecou ľudskosti a vyjadrenia spolupatričnosti. Tak ako znie slogan nášho bežeckého tímu Bežíme pre Vás, bežíme za všetkých pracovníkov, ktorých práca je náročná a doslova behom na dlhé trate. Každý deň bojujú za klientov a my sme symbolicky bojovali na trati za nich*“.

THE RUN SLOVAKIA 2018 sa niesol v znamení dôrazu na naše regióny vo folklórnom štýle. V Tepličke nad Váhom bežcov privítal detský folklórny súbor. „*V športovom areáli vystúpili naše najmenšie deti zo 140 členného súboru SZUŠ Lietavská Lúčka“,* spresnila Viera Hriechová, vedúca súboru.

Na trati nechýbal ani tím RTVS, ktorý zdolal trasu z východu na západ Slovenska po druhýkrát. „*Našim poslucháčom sme sprostredkovali atmosféru z podujatia počas celého preteku“*, uviedol Milan Urbaník, šéfdramaturg Rádia Slovensko.

Bežcov, ako aj organizačný tím THE RUN SLOVAKIA, mohla verejnosť stretnúť na trase v tričkách slovenského výrobcu športovej značky s folklórnym motívom: *„Teší nás, že sme súčasťou tejto akcie, ktorá nás zaujala svojim obsahom aj rozsahom. Sme veľmi radi, že podujatie prebehlo úspešne“,* uzatvára Peter Bobák, predseda predstavenstva v.d. ATAK.

Organizačný tím sa počas štafety presúval na autách značky VOLVO: „*Sme radi, že sme sa mohli našimi autami ako partner mobility podieľať na organizácii a realizácii najdlhšieho štafetového behu na Slovensku a spojiť tak naše dynamické a príťažlivé modely s týmto jedinečným podujatím*“, uviedol Peter Šatka, brand PR and Sales Specialist z T.O.P AUTO Slovakia.

**THE RUN SLOVAKIA** je prvý interaktívny štafetový beh na Slovensku, ktorého cieľom je **spájať východ a západ krajiny**. Štartuje v **Košiciach** na Hlavnej ulici a končí v **Bratislave** na Hviezdoslavovom námestí. Nádherná, **521 km dlhá trať** vedie **cez významné kultúrne, prírodné a historické pamiatky** – Spišský hrad, Vysoké Tatry, Kvačianska dolina, Oravský hrad, Terchová, Čičmany, Trenčín či scenérie kúzelných viníc v okolí miest Modra či Pezinok.

THE RUN SLOVAKIA ponúka tri hlavne štafety v kategóriách Marathon, Freestyle a Ultra :

THE RUN SLOVAKIA FULL: Košice až Bratislava

THE RUN SLOVAKIA EAST: Košice až Teplička nad Váhom

THE RUN SLOVAKIA WEST: Teplička nad Váhom

Viac informácií na [www.therun.sk](http://www.therun.sk).

Kontakt:

Jana Janičová

 The RUN, spol s r.o. / Špitálska 10,

811 08 Bratislava, Slovakia

cell: +421 907 823 990

email: [jana.janicova@therun.sk](mailto:jana.janicova@therun.sk)

Printscreen aplikácie THE RUN SLOVAKIA APP

   